[จังหวัดลำพูน จัดแถลงข่าวการจัดงาน “ ลำไยไทย ลำไยลำพูน คืนความสุขให้ประชาชน”](http://www.lamphun.go.th/officialwebsite/2013/?p=49832" \o "Permanent Link to จังหวัดลำพูน จัดแถลงข่าวการจัดงาน \“ ลำไยไทย ลำไยลำพูน คืนความสุขให้ประชาชน\”)

วันที่ ๒๓ มิถุนายน ๒๕๕๗ เวลา ๑๓.๓๐ น. ณ ห้องประชุมจามเทวี ศาลากลางจังหวัดลำพูน นายสุวรรณ กล่าวสุนทร ผู้ว่าราชการจังหวัดลำพูน เปิดเผยว่า จังหวัดลำพูน ร่วมกับศูนย์ปรองดองสมานฉันท์เพื่อการปฏิรูป กองอำนวยการรักษาความมั่นคงภายในจังหวัดลำพูน กำหนดจัดงาน ลำไยไทย ลำไยลำพูน และคืนความสุขให้ประชาชน ระหว่างวันที่ ๒๕ มิถุนายน – ๒ กรกฎาคม ๒๕๕๗ ที่บริเวณถนนหน้าวัดพระธาตุหริภุญชัย วรมหาวิหาร ตั้งแต่เชิงสะพานท่าขามถึงเชิงสะพานท่านาง เพื่อประชาสัมพันธ์จังหวัดลำพูนด้านการท่องเที่ยว และเพิ่มช่องทางการจำหน่ายพืชผลสินค้าเกษตรต่างๆ โดยเฉพาะลำไย ซึ่งเป็นพืชเศรษฐกิจสำคัญของจังหวัด รวมถึงผลิตภัณฑ์โอท็อป ของจังหวัดลำพูน ให้เป็นที่รู้จักอย่างกว้างขวาง ตลอดจนสร้างความปรองดองสมานฉันท์ คืนความสุขให้ประชาชน ภายในงานจะมีกิจกรรมบนเวทีทุกค่ำคืน มีการจำหน่ายลำไยสด ผลิตภัณฑ์จากลำไย นิทรรศการวิชาการด้านการเกษตร การพัฒนาและนวัตกรรมลำไยลำพูน การประกวดธิดาลำไยไทย ลำไยลำพูน การแสดงและจำหน่ายสินค้าโอท็อปของดีเมืองลำพูน การออกร้านของกลุ่มผ้าไหมยกดอก ผ้าฝ้ายทอมือ กลุ่มผ้าบาติก และผ้ามัดย้อม กลุ่มผู้จำหน่ายเฟอร์นิเจอร์บ้านม้า กลุ่มผู้ผลิตไม้แกะสลักแม่ทา ผลผลิตทางการเกษตร พร้อมการจำหน่ายสินค้าอุปโภคบริโภคราคาประหยัดจังหวัดลำพูน ขอเชิญชวนประชาชนและนักท่องเที่ยวร่วมช้อป ชิม ผลไม้นางเอกของงานอย่างลำไยลำพูนอันเลื่องชื่อ และชมการแสดงจินตภาพประกอบแสง สี เสียง สามมิติ เรื่อง ยิ่งยศยุทธหัตถี สดุดีองค์นเรศวร ในระบบ ๓ มิติ สุดยิ่งใหญ่อลังการ นับเป็นอีกงานหนึ่งที่ จะให้ความคุ้มค่า และคืนความสุขให้ประชาชนที่มาเที่ยวชมอย่างแน่นอน ทั้งนี้ จะมีขบวนแห่รถประดับลำไยพร้อมผู้เข้าร่วมประกวดธิดาลำไยไทยลำไยลำพูน ขบวนช้างและพิธีเปิดงาน ในวันที่ ๒๕ มิถุนายน ๒๕๕๗ ตั้งแต่เวลา ๑๖.๐๐ น. เป็นต้นไป